News Update: นิ้วเบียด พิมพ์ผิด ขาย NFT ขาดทุน 9 ล้านบาท ตั้งราคาจาก 75 ETH เป็น 0.75 ETH Bored Ape NFT โดนบอทกวาดในเสี้ยววินาที - FINNOMENA
เจ้าของภาพ NFT ตาลายขาย “Bored Ape” ลิงขี้เบื่อกลายพันธุ์สุดฮิต ในราคาเพียง $3,000 จากราคา $300,000 เพียงเพราะนิ้วเบียดพิมพ์ทศนิยมผิดตำแหน่ง
14 ธ.ค. 2564

เจ้าของภาพ NFT ตาลายขาย “Bored Ape” ลิงขี้เบื่อกลายพันธุ์สุดฮิต ในราคาเพียง $3,000 จากราคา $300,000 เพียงเพราะนิ้วเบียดพิมพ์ทศนิยมผิดตำแหน่ง
ผู้โชคร้ายรายนี้คือ maxnaut ที่ต้องการขายภาพ Bored Ape NFT ในราคา 75 ETH หรือประมาณ 9 ล้านบาท แต่ดันตั้งราคาผิดเป็น 0.75 ETH หรือแค่ 1 แสนบาทเท่านั้น โดยพิมพ์ผิดจาก 75 ETH เป็น 0.75 ETH
maxnaut กล่าวว่า เขาเห็นข้อผิดพลาดทันทีแต่ไม่สามารถกดยกเลิกได้ทัน เพราะผลงานดังกล่าวถูกซื้อโดยบัญชีบอทที่ตั้งโปรแกรมซื้ออัตโนมัติไว้ และล่าสุดถูกนำมาขายที่ราคา 85 ETH หรือ $320,000 แล้ว
ภาพดังกล่าวเป็นภาพหมายเลข 3,547 จากคอลเล็กชันของ Bored Ape Yacht Club (BAYC) ที่วางจำหน่ายทั้งหมด 10,000 ชิ้น โดยลิงในรูปจะมีความแตกต่างกันเล็กน้อย เช่น การใส่แว่นตา หรือการแสดงสีหน้า
Bored Ape ได้รับความนิยมอย่างมากในหมู่นักสะสมภาพ NFT รวมถึงคนดังอย่าง Jimmy Fallon และ Steph Curry โดยคอลเล็กชัน BAYC ถูกปล่อยในเดือน เม.ย. และขายหมดภายใน 12 ชั่วโมง ในราคาเริ่มต้นที่ภาพละ 0.08 ETH หรือประมาณ $190 ซึ่งปัจจุบันราคาขั้นต่ำพุ่งไปถึง 50 ETH หรือประมาณ $200,000
ถ้านี่เป็นการทำธุรกรรมธนาคารแบบดั้งเดิม ความผิดพลาดดังกล่าวจะสามารถย้อนกลับได้ง่าย แต่ในตลาดซื้อขายคริปโทฯ การทำธุรกรรมย้อนกลับแทบไม่มีทางเป็นไปได้เลย
maxnaut กล่าวผ่านทวิตเตอร์ของเขาว่า “บางครั้งคนเราก็ทำอะไรพลาดไปบ้าง เช่น ซื้อของไม่ดี น้ำมันหมด หรือโอน ETH ผิดกระเป๋า แต่การปล่อยให้ความผิดพลาดครอบงำจิตใจเราต่อไปทั้งที่เราแก้ไขอะไรไม่ได้ ก็เหมือนกับการทำร้ายตัวเองซ้ำสอง”
อ้างอิง: https://www.bbc.com/news/technology-59638565 
https://www.theverge.com/2021/12/13/22832146/bored-ape-nft-accidentally-sold-300000-fat-finger
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
BoredApe
Cryptocurrency
News Update
NFT
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA